Flemming Hansen (KF), 2004-02-18:
Tak for den meget positive modtagelse af forslaget.
Den var jo ikke enstemmig, men det var tæt på.
Jeg har stadig til gode at finde ud af, hvad hr. Morten Homann mente, men det vender jeg tilbage til.
Først vil jeg sige, at jeg var meget glad for, at hr. Jørn Pedersen sagde, at forslaget er til gavn for miljøet.
Hr. Jørn Pedersen talte om Hørbylundeområdet, og det syntes jeg var en dejlig tilkendegivelse.
Så er der spørgsmålet om Silkeborg Kommune.
Det er klart, at trafiksikkerheden på den nuværende hovedlandevej mellem Funder og Låsby selvfølgelig skal være i orden.
Det er indiskutabelt, og jeg har derfor allerede nu bedt Vejdirektoratet om at følge udviklingen på vejen meget tæt med henblik på at vurdere behovet for eventuelle tiltag, set i lyset af den stigende trafik, som åbningen af motorvejen Århus-Låsby for kort tid siden kan komme til eller kommer til medføre. Jeg kan også nævne, at der allerede er taget initiativ til at måle hastigheden på strækningen gennem Linå, hvor der er konstateret problemer for de svage trafikanter. Vi er altså bestemt meget opmærksomme på problemerne.
Men jeg understreger: mindre tiltag.
Silkeborg Kommune har spurgt, om vi ikke skulle lave et samlet udvalgsarbejde.
Til det må jeg sige, at jeg mener ikke, man skal lave et udvalgsarbejde, samtidig med at man laver en VVM-analyse.
Men jeg vil godt tilkendegive her, at vi følger spørgsmålet meget nøje, og at vi har stor forståelse for de problemer, som Silkeborg Kommune har rejst.
Flere ordførere har spurgt om kombilinjen.
Det er rigtigt, som det er sagt fra flere sider, at f.eks. Vejdirektoratet har sagt, at det ikke kan afvises, at kombilinjen kan være en mulighed, og det er også derfor, vi undersøger den og bruger tid, penge og energi på det. Der har jo i virkeligheden været tale om flere kombilinjer, og der har været mange henvendelser om denne sag.
Hr. Poul Fischer og fru Gudrun Laub støttede forslaget, det er jeg selvfølgelig taknemmelig for. Deres meldinger var så klare, at jeg ikke har noget at kommentere, men hr. Morten Homann var derimod knap så klar, må jeg sige.
Det virkede på mig, da jeg sad og lyttede - og jeg lyttede meget grundigt - at det var, som om hr. Morten Homann havde problemer med at fortælle den undrende befolkning, hvordan han skulle bære sig ad for at lade være med at støtte dette forslag, som han måske inderst inde gerne vil støtte.
Jeg ved ikke rigtig, om det var tilfældet, men det kan hr. Morten Homann jo selv forklare.
Hr. Martin Lidegaard talte om de to stumper motorvej, som mangler at blive forbundet.
Der er flere, der også har omtalt det, men jeg vil sige, at når vi står med nogle projekter, som er så store og så væsentlige, gør jeg gerne det, at jeg bruger megen energi på at køre ruten igennem ikke én, men mange gange.
et meget, meget væsentligt problem i området.
Jeg kan se, at hr. Jørn Pedersen, som bor i området, nikker.
Det er jo et meget kuperet område, det er en farlig del af vejen, og derfor er det rigtigt, at vi får det gjort nu.
Vi sinker intet ved at lave VVM-undersøgelsen, for vi kunne jo ikke bygge mere på én gang.
Det er der hverken tid, råd eller penge til, og i øvrigt skulle vi have lavet den analyse.
Hr. Keld Albrechtsen er jo imod al trafik, som ikke er kollektiv, så det undrer mig ikke, at han er imod forslaget.
Men jeg undrer mig over, at man ikke kan være så fleksibel i et parti, som jo består af mange partier, deraf navnet Enhedslisten.
Jeg forstår ikke, at man ikke kan se, at trafik godt kan være et både-og.
Alting er sort eller hvidt: Enten er det kollektiv trafik, og så er det lykke, eller også er det ikke kollektiv trafik, og så er det ulykke.
Jeg synes, det er synd for hr. Keld Albrechtsen, for han ville opdage, hvilken rigdom der findes i tilværelsen, når man kan se, at tingene ikke kun er sorte eller hvide.